別後奉寄俞二十五兄
作者：歐陽修
朝代：宋

paragraphs: 長河秋雨多，夜插寒潮入。
歲暮孤舟遲，客心飛鳥急。
君老忘卑窮，文字或綴緝。
余生苦難阨，世險蹈已習。
離合二十年，乖睽多聚集。
常時飲酒別，今別輒飲泣。
君曰吾老矣，不覺兩袖濕。
我年雖少君，白髮已揖揖。
憶初京北門，送我馬暫立。
自茲遭檻穽，一落誰引汲。
顛危偶脫死，藏竄甘自縶。
但令身尚在，果得手重執。
聞來喜迎前，貌改驚乍揖。
別離纔幾時，舊學廢百十。
殘章與斷藁，草草各收拾。
空窗語青燈，夜雨聽霵霵。
明朝解舟南，歸翼縱莫戢。
還期明月飲，幸此中秋及。
酒酣弄篇章，四坐困供給。
歡言正喧譁，別意忽於邑。
日暮北亭上，濁醪聊共挹。
輕橈動翩翩，晚水明熠熠。
行心去雖迫，訣語出猶澁。
歸來錄君詩，卷軸多𧥄𧥄。
誰云已老矣，意氣何嶪岌。
惜哉方壯時，千里足常馽。
知之莫予深，力不足呼吸。
歎吁偶成篇，聊用綴君什。